કાર્યક્રમનું દિપ પ્રાગટ્ય મુખ્ય મહેમાન તરીકે ઉપસ્થિત ડૉ.જયંતિ રવિ, કમિશનર, આરોગ્ય, તબીબી સેવાઓ અને તબીબી શિક્ષણ અને અગ્ર સચિવ આરોગ્ય અને પરિવાર કલ્યાણ વિભાગ, વિદુષી મંજુ નંદન મહેતા, ધ્રુવ જોષી (ટ્રસ્ટી, ઉદગમ ટ્રસ્ટ), મહેન્દ્ર ત્રિવેદી (પૂર્વ મંત્રી), ડૉ.નીતિન સુમંત શાહ (હાર્ટ ફાઉન્ડેશન), વી.એસ. ગઢવી દ્વારા કરવામાં આવ્યું હતું. પંડિત બ્રિજ ભૂષણ કાબરાજીના ધર્મપત્ની શ્રીમતી કમલા કાબરાજીનું સાલ ઓઢાડી સન્માન કરવામાં આવ્યું. ડૉ. મયુર જોષીએ પંડિત કાબરાજીની હિન્દુસ્તાની શાસ્ત્રીય સંગીતની એમની સિદ્ધિની વાત કરી,અંગત સંબંધો સાથે એમના યોગદાનનું વર્ણન કર્યુ. ગાંધીનગરમાં હિન્દુસ્તાની શાસ્ત્રીય સંગીતનો આટલા વિશાળ ફલક પર કાર્યક્રમ પ્રથવાર જ યોજાય છે એવી વાત કરી. ત્યારબાદ, પંડિત બ્રિજ ભૂષણ કાબરાજીના સુપુત્ર શિશિર કાબરાએ પોતાના પિતા વિશે જાણી-અજાણી વાતો પોતાના ઉદબોધનમાં કહી હતી. મુખ્ય મહેમાન ડૉ. જયંતિ રવિએ પ્રાસંગિક ઉદબોધનમાં ગાંધીનગરમાં આવા સુંદર કાર્યક્રમના આયોજન બદલ ઉદગમ સંસ્થાને ખૂબ ખૂબ અભિનંદન પાઠવ્યા હતાં અને આવા બીજા કાર્યક્રમનું જલ્દીથી આયોજન કરવા પણ જણાવ્યું હતું.